19. sajandi lõpu universaalne kultuuritegelane Karl August Hermann oli keeleteadlane ja ajakirjanik, luuletaja ja helilooja. Ta sündis 11. sept 1851 Põltsamaa kihelkonnas Võhma  külas sepa pojana. Külakoolile järgnes õppimine Põltsamaal kihelkonnakoolis ja saksa elementaarkoolis. Pärast vahepealseid aastaid kooliõpetajana andis Tartus ära gümnaasiumi lõpueksamid ja astus 1875 Tartu ülikooli teoloogiat õppima. 1878 astus K. A. Hermann Leipzigi ülikooli, õppis keeleteadust ja lõpetas selle dr phil kraadiga 1880. Aastatel 1882-1885 oli K. A. Hermann "Eesti Postimehe" toimetaja Tartus, seejärel sai "Perno Postimehe" omanikuks, toimetades seda "Postimehe" nime all. 1891. aastal kujundas väljaandest Eesti esimese päevalehe. 1885-1897 andis K. A. Hermann välja muusika kuukirja "Laulu ja Mängu Leht", 1898-1899 oli ajakirja "Rahva Lõbu-leht" toimetajaks. 1906 sai ajalehe "Valgus" omanikuks, mida ta andis välja nime all "Hüüdja".    1889 sai K. A. Hermannist Tartu Ülikooli eesti keele lektor, ta avaldas "Eesti keele grammatika" (1884) ja "Eesti keele Lause-õpetuse" ( 1896). Alustas entsüklopeedia "Eesti üleüldine teaduse raamat" koostamist, millest ilmus esimene vihik (1900). Hermann suri 29. dets 1907 Tartus, maetud Tartus Raadi kalmistule.    K. A. Hermann on kirjutanud luulet, proosat ja katsetanud ka draamaloominguga, tõlkinud peamiselt dramaturgiat. Tema jutud on külaeluainelised või idealiseerivad kauge mineviku sündmusi, luule  on tundeline ja jäljendav.     Peale muu loomingu on K. A. Hermann jäänud ajalukku  T. Sanderi ja  J. Kunderi kõrval ühena esimestest eesti kirjandusloolastest. Tema koostatud laiahaardelist "Eesti kirjanduse ajalugu esimesest algusest meie ajani" (1898) võib pidada esimeseks eesti kirjanduslooks üldse.    Heliloojana on K. A. Hermann komponeerinud ligikaudu 1000 koorilaualu, millest tuntuks on saanud üksikud. Ooperi "Uku ja Vanemuine" loojana püüdis ta alust panna eesti ooperile. Teman mitmekülgne loominguline tegevus on algatuslik ja teedrajav, kuid jäljendav, rahvusromantiline ega ole jätnud püsivaid jälgi.    KIRJANDUS  Artur Vahter, "Karl August Hermanni päevik" (1990)     Karl August Hermanni teosed e-kataloogis Ester